[image: ]
Disgrifiad Swydd: Peiriannydd Lled-ddargludyddion dan Hyfforddiant (Interniaeth)

	Cyfadran:
	Y Gyfadran Gwyddoniaeth a Pheirianneg 

	Adran/Pwnc:
	Cemeg / Peirianneg Drydanol

	Cyflog:
	Gradd 3: £24,925 y flwyddyn pro rata

	Oriau gwaith:
	35 awr yr wythnos 

	Nifer y swyddi:
	3

	Contract:
	Rôl am gyfnod penodol o 6 i 9 mis yw hon

	Lleoliad:
	Bydd deiliad y swydd hon yn gweithio ar Gampws y Bae



	
Prif Ddyletswyddau
	Ynglŷn â'r rôl


Mae'r Ganolfan Deunyddiau Lled-ddargludol Integreiddiol (CISM) ym Mhrifysgol Abertawe yn chwilio am dri Pheiriannydd Lled-ddargludyddion dan Hyfforddiant brwdfrydig iawn i ymuno â rhaglen interniaeth gyffrous a gynhelir mewn partneriaeth â Vishay Newport Ltd, un o brif wneuthurwyr lled-ddargludyddion y DU.
Bydd deiliaid yr interniaethau yn rhan o un o dri thîm diwydiannol arbenigol yn Vishay Newport:
· Cyflwyno Cynnyrch Newydd (NPI) 
· Peirianneg Prosesau 
· Peirianneg Gweithgynhyrchu 
Gan weithio ochr yn ochr â pheirianwyr ac ymchwilwyr o Brifysgol Abertawe a Vishay Newport, bydd hyfforddeion yn cael profiad ymarferol mewn cynhyrchu dyfeisiau lled-ddargludyddion, nodweddu, datblygu prosesau a pheirianneg gweithgynhyrchu mewn amgylchedd lled-ddargludyddion masnachol. Mae'r lleoliadau gwaith yn cynnig cyfle ardderchog i fyfyrwyr sy'n ystyried gyrfaoedd mewn gweithgynhyrchu lled-ddargludyddion, electroneg pŵer a deunyddiau uwch.

Bydd yr ymgeiswyr llwyddiannus yn datblygu sgiliau ymarferol gan ddefnyddio cyfleusterau prosesu a nodweddu lled-ddargludyddion o'r radd flaenaf yn CISM a chyfleusterau gweithgynhyrchu diwydiannol yn Vishay Newport, wrth gyfrannu at weithgareddau ymchwil a datblygu cydweithredol.

Prif Ddyletswyddau a Chyfrifoldebau
Disgwylir i'r ymgeiswyr llwyddiannus ymgymryd â’r canlynol:
Gweithgareddau Technegol
1. Nodweddu dyfeisiau lled-ddargludyddion bwlch band eang, gan gynnwys dyfeisiau silicon carbid (SiC) a galiwm nitrid (GaN), gan ddefnyddio technegau mesur ffisegol a thrydanol. 
2. Gweithredu offer nodweddu lled-ddargludyddion uwch gan gynnwys: 
Microsgopeg Sganio Electron (SEM) 
Pelydr Ïonau â Ffocws (FIB) 
Microsgopeg Trawsyrru Electronau (TEM) 
                Diffreithiant pelydr X (XRD) 
                Systemau Optegol microsgopeg a mesureg. 
3. Ymgymryd â nodweddu trydanol dyfeisiau lled-ddargludol gan ddefnyddio dadansoddwyr paramedr lled-ddargludol uwch, olrheinwyr cromliniau foltedd uchel a systemau profi dyfeisiau wedi'u pecynnu. 
4. Ymgyfarwyddo â chynnal a chadw'r labordy nodweddu trydanol a'r offer cysylltiedig yn CISM, a chynorthwyo i wneud hynny. 
5. Cefnogi gweithgareddau datblygu prosesau lled-ddargludyddion, gwella gweithgynhyrchu a chyflwyno cynhyrchion newydd yn unol â thîm y lleoliad gwaith yn Vishay Newport. 
6. Cynorthwyo gyda chynllunio arbrofol, caffael, dadansoddi a dehongli data. 

Ymchwil ac Arloesi
7. Cyfrannu'n rhagweithiol at weithgareddau ymchwil cydweithredol drwy gasglu, dadansoddi a dehongli data arbrofol. 
8. Paratoi adroddiadau technegol i grynhoi canlyniadau arbrofol a chynnydd y prosiect. 
9. Cynorthwyo gyda drafftio cyhoeddiadau technegol, papurau cynhadledd, datgeliadau dyfeisiadau a dogfennaeth patent lle bo'n briodol. 
10. Cyfrannu syniadau at gyfleoedd ymchwil cydweithredol a phrosiectau diwydiannol yn y dyfodol. 
11. Cefnogi paratoi cynigion ymchwil a cheisiadau am gyllid lle bo'n briodol. 

Cydweithio a Datblygiad Proffesiynol
12. Cymryd rhan weithredol mewn cyfarfodydd prosiect, adolygiadau technegol, seminarau a digwyddiadau hyfforddi. 
13. Gweithio'n effeithiol gyda thimau amlddisgyblaethol sy'n cynnwys ymchwilwyr academaidd, peirianwyr diwydiannol ac arbenigwyr technegol. 
14. Mynd ar ymweliadau i sefydliadau partner, cyfleusterau diwydiannol a digwyddiadau proffesiynol lle bo'n briodol. 
15. Datblygu perthnasoedd gwaith effeithiol gyda chydweithwyr ar draws Prifysgol Abertawe, Vishay Newport a chydweithredwyr diwydiannol eraill. 
16. Cynnal llyfrau nodiadau labordy a chofnodion ymchwil cywir yn unol â gofynion Prifysgol Abertawe, y partner diwydiannol a chyllidwyr ymchwil. 
17. Dangos ymrwymiad i ddatblygiad proffesiynol parhaus drwy gymryd rhan mewn hyfforddiant technegol a phroffesiynol perthnasol. 

Cyfrifoldebau gweinyddol
18. Cynhyrchu adroddiadau cynnydd rheolaidd sy'n manylu ar weithgareddau a chanlyniadau'r prosiect. 
19. Cefnogi gofynion adrodd a dogfennu prosiectau. 
20. Ymgymryd â dyletswyddau gweinyddol sy'n gysylltiedig â'r interniaeth yn ôl yr angen. 


Yr hyn rydyn ni'n ei gynnig
Mae'r interniaeth hon yn cynnig cyfle eithriadol i:
1. Gael profiad ymarferol yn un o brif gyfleusterau ymchwil i led-ddargludyddion y DU a gwneuthurwr lled-ddargludyddion diwydiannol mawr. 
2. Gweithio ochr yn ochr ag ymchwilwyr a gydnabyddir yn rhyngwladol a pheirianwyr lled-ddargludyddion profiadol. 
3. Datblygu sgiliau mewn prosesu, nodweddu a gweithgynhyrchu lled-ddargludyddion uwch. 
4. Cael profiad o ymchwil a datblygu diwydiannol, cyflwyno cynhyrchion newydd a pheirianneg gweithgynhyrchu. 
5. Adeiladu rhwydweithiau proffesiynol ar draws y byd academaidd a diwydiant. 
6. Gwella cyfleoedd gyrfa yn y dyfodol mewn gweithgynhyrchu lled-ddargludyddion, electroneg pŵer, deunyddiau uwch ac ymchwil. 
7. Ar ddiwedd y lleoliad gwaith, bydd gan hyfforddeion llwyddiannus brofiad ymarferol gwerthfawr yn un o sectorau lled-ddargludyddion strategol bwysig y DU a byddant mewn sefyllfa dda ar gyfer gyrfaoedd yn y dyfodol mewn ymchwil, peirianneg neu weithgynhyrchu uwch.


	
Dyletswyddau Cyffredinol
	Cyfrifoldebau Cyffredinol
Bydd deiliad y swydd yn:
1. Hyrwyddo cydraddoldeb ac amrywiaeth mewn arferion gwaith a chynnal perthnasoedd gweithio cadarnhaol. 
2. Cyflawni rôl a holl weithgareddau'r swydd yn unol â systemau rheoli a pholisïau diogelwch, iechyd a chynaliadwyedd er mwyn lleihau risgiau ac effeithiau sy'n deillio o weithgarwch y swydd.
3. Sicrhau bod yr holl waith labordy yn cael ei gynnal yn ddiogel ac yn unol ag asesiadau risg a gweithdrefnau gweithredu perthnasol.
4. Cynnal cyfrinachedd wrth drin gwybodaeth ymchwil a datblygu sy'n sensitif yn fasnachol. 
5. Sicrhau bod rheoli risg yn rhan annatod o unrhyw broses benderfynu, drwy sicrhau cydymffurfiaeth â Pholisi Rheoli Risg y Brifysgol.
6. Unrhyw ddyletswyddau eraill sy'n gymesur â gofynion y swydd. 

	Manyleb Person

	Meini Prawf Hanfodol:
Dylai fod gan ymgeiswyr:
1. Radd (neu’n astudio tuag at radd) mewn Ffiseg, Cemeg, Gwyddor Deunyddiau, Peirianneg Drydanol neu Electronig, Peirianneg Gemegol neu ddisgyblaeth gysylltiedig. 
2. Diddordeb mewn deunyddiau, dyfeisiau neu dechnolegau gweithgynhyrchu lled-ddargludyddion. 
3. Dealltwriaeth sylfaenol o ffiseg dyfeisiau lled-ddargludol a thechnegau nodweddu. 
4. Sgiliau dadansoddi a datrys problemau da. 
5. Y gallu i weithio'n effeithiol yn annibynnol ac fel rhan o dîm amlddisgyblaethol. 
6. Sgiliau cyfathrebu ysgrifenedig a llafar da. 
7. Cymhwysedd wrth baratoi adroddiadau technegol a chyflwyno data gwyddonol. 
8. Sgiliau trefnu a rheoli amser da. 
9. Ymrwymiad i ddatblygiad proffesiynol parhaus. 
10. Y gallu i weithio'n ddiogel mewn amgylcheddau labordy ac ystafell lân. 

Meini Prawf Dymunol:
Byddai'n fanteisiol pe bai gan ymgeiswyr:
11. Brofiad o brosesu lled-ddargludyddion neu gynhyrchu mewn ystafell lân. 
12. Profiad o ddefnyddio offer nodweddu lled-ddargludyddion fel SEM, FIB, TEM, AFM, XRD neu orsafoedd stiliwr trydanol. 
13. Gwybodaeth am dechnolegau lled-ddargludyddion band bwlch llydan, gan gynnwys dyfeisiau SiC a GaN. 
14. Profiad gydag offeryniaeth labordy, caffael data neu raglennu gwyddonol (e.e. Python, MATLAB neu LabVIEW). 
15. Profiad o weithio gyda’r diwydiant lled-ddargludyddion neu wybodaeth am y diwydiant. 
16. Profiad o gyfrannu at adroddiadau technegol, cyhoeddiadau neu brosiectau ymchwil. 


	Lefel Iaith Gymraeg
	Level 1 – ‘a little’ - pronounce Welsh words. Able to answer the phone in Welsh (good morning / afternoon). Able to use very basic every-day words and phrases (thank you, please etc.). Level 1 can be reached by completing a one-hour training course.

Am ragor o wybodaeth am Lefelau'r Iaith Gymraeg, gweler tudalen we’r Asesiad o Sgiliau Iaith Gymraeg, sydd ar gael yma.

	Gwybodaeth Ychwanegol
	Ymholiadau anffurfiol: Yr Athro Owen Guy (O.J.Guy@abertawe.ac.uk) neu Rhian Jones (Rhian.C.Jones@abertawe.ac.uk)  
Dyddiad llunio'r rhestr fer:
Dyddiad y cyfweliadau:

Ariennir y swydd hon gan raglen Cyflymydd Effaith Seiliedig ar Le Lled-ddargludyddion Cyfansawdd De Cymru (SWCS PB-IAA) EPSRC.

